**Сіз үнемі өсе аласыз**

***Ябес Исраил сиынған Құдайға былай деп мінажат етті: «Мені жарылқап, тиесілі жерімнің көлемін кеңейтсең екен! Құдіретті қолыңмен маған жар бола гөр. Азапқа ұшырататын жамандықтан аулақ сақтай гөр!» Сонда Құдай Ябеске сұрағанын берді.***

***(Шежірелер 1-ж. 4:10)***

Кішкентай кезіңізде, есейіп келе жатқан кезде ата-анаңыз сізді қабырғаға тақап қойып, қарындашпен бойыңызды өлшеді ме? Баланың қаншалықты өскенін бақылау өте қызық!

Балалар тезірек өскісі келеді. Бірақ белгілі бір жасқа жеткенде өсу туралы аса көп ойланбайды.

Құдай біздің үнемі өсу үстінде болғанымызды қалайды. Біздің осыдан 20 жыл бұрынғы, тіпті 5 жыл бұрынғы қалпымызда қалып қалуымыз Оның қалауы емес. Бағушы Джим Симбала: «Рухани тұрғыдан сіз ешқашан бұрынғы қалпыңызда қала алмайсыз. Құдайдың ұстанатын белгілі бір үлгісі жоқ», - дейді.

Құдай бізді Одан біздің өміріміздегі өсуді, өзгеруді сұрауға шақырады. Иә, Ол бізге қажет нәрсенің бәрін беретінін уәде етеді, бірақ біз соның бәрін Одан мінажат етіп, сұрауды ұмытып кеткен сияқтымыз. Көне өсиеттегі шежірелер кітабында Құдай бізге: «Мені жарылқап, тиесілі жерімнің көлемін кеңейтсең екен!» деп мінажат еткен адамның керемет мысалын келтірді. Ол өмірінде қандай да бір өсуді қалады және Киелі кітапта Құдай оның өтінішін орындағаны айтылады (1 Шежірелер 4:9-10).

Сіз «Өсу? Рухани жағынан бәрі жан жақтан мені қысып жатқанда, мен бір орында әрең тұрмын!» деп ойлап отырған шығарсыз. Шайтан өсуімізді тежеу үшін бізге, яғни Исаның барлық ізбасарларына үздіксіз қысым жасауда. Цимбала: «Құдай біздің күресіп жатқанымызды көреді және [біздің] Одан көмек сұрап, Оған сенгенімізді қалайды» деп атап көрсетеді.

Ефестіктерге арналған хатта: «Былай деп мінажат етемін: Құдай өз ұлылығының байлығына сәйкес Киелі Рухының арқасында жан дүниелеріңді Өзінің құдіретімен нығайта көрсін. Мәсіх сенімдерің арқылы жүректеріңе орныға көрсін» деп жазылған. (Ефестіктерге 3:16-17). Құдайдан өз өміріңізге деген өзгерістерді сұраңыз. Ол сіздің бұл сұрағаныңызды орындағысы келеді.